ग्राहक आना बंद हुए, दुकानें खाली, घर के बाहर ताले लगाकर रह रहे लोग; पार्ट-2
Rajasthan Udaipur Hindu Tailor Kanhaiya Lal Murder Case [Ground Report]  उदयपुर का मालदास स्ट्रीट बाजार...। वही जगह है, जहां 28 जून 2022 को टेलर कन्हैयालाल की निर्मम हत्या कर दी गई थी। इस तालिबानी हत्याकांड के एक साल बाद भी स्ट्रीट बाजार की गलियों में सन्नाटा है।
उदयपुर का मालदास स्ट्रीट बाजार...। वही जगह है, जहां 28 जून 2022 को टेलर कन्हैयालाल की निर्मम हत्या कर दी गई थी। इस तालिबानी हत्याकांड के एक साल बाद भी स्ट्रीट बाजार की गलियों में सन्नाटा है।
तंग गलियों में बुने इस बाजार में करीब 300 दुकानें हैं, जो पहले लोगों का हुजूम देखती थी। तीज-त्योहारों पर यहां ग्राहकों का मेला सा लगता था। उसी बाजार की 100 मीटर लंबी भूतमहल गली में कन्हैयालाल की दुकान सुप्रीम टेलर्स हुआ करती थी। आज वहां का खालीपन दुकानदारों को भी काटने को दौड़ता है।
हत्याकांड के एक साल बाद उस बाजार के हालात पर भास्कर टीम ग्राउंड रिपोर्ट करने पहुंची। मालदास स्ट्रीट बाजार की रंगत ही गायब थी। कुछ व्यापारियों ने दुकानें खाली कर अपना बिजनेस शिफ्ट कर लिया तो कुछ गिने-चुने दुकानदार आज भी खौफ के साये में दुकानों के शटर आधे ही खोलते हैं।
कभी था कपड़ों का पसंदीदा बाजार, अब 'कर्फ्यू' जैसा माहौल
मालदास स्ट्रीट, वर्षों से कपड़ों का सबसे पुराना और पसंदीदा बाजार माना जाता है। उदयपुर शहर के अलावा चित्तौड़गढ़, डूंगरपुर, राजसमंद, बांसवाड़ा, भीलवाड़ा और प्रतापगढ़ से लोग यहां खरीदारी करने आते रहते थे। आसपास के ग्रामीण इलाकों से भी अच्छी संख्या में यहां लोग आया करते थे।
हम मालदास स्ट्रीट पहुंचे तो दुकानों पर सन्नाटा था। कुछ एक दुकानों पर ग्राहक दिख रहे थे। ज्यादातर दुकानें खाली ही थीं। जब हम उस गली में पहुंचे, जहां कन्हैयालाल की दुकान थी। इस पूरी गली में लगभग 15 से 20 दुकानें हैं, जिनमें से अब सिर्फ 2 दुकानें ही खुलती हैं। जो 2 दुकानें खुली थीं, उनमें से भी एक दुकान का आधा शटर ही खुला रहता है। ना शनिवार, ना रविवार, ना छुट्‌टी ना त्योहार, फिर भी इस सन्नाटे की वजह जानने एक टेलर के पास पहुंचे।
मैंने वहां जाकर दुकानदार से पूछा तो उन्होंने कैमरे पर बात करने से मना कर दिया। बोले…“क्यों हमारी शक्ल दिखाना चाहते हो, वैसे ही घरवाले डरे रहते हैं।”
बाहर से ताला लगाकर अंदर घरों में रहते हैं लोग
हमने अपना कैमरा बंद किया और बाजार के हालात जानने के लिए चर्चा आगे बढ़ाई। महेश (बदला हुआ नाम) ने कहा कि “अब इस इलाके में कोई व्यापार नहीं बचा है। लोग अपनी दुकानें बंद कर या खाली कर चले गए हैं। यहां अब कोई व्यापार नहीं करना चाहता। इस इलाके में जो कुछ घर हैं, वहां लोग बाहर से ताला लगाकर घरों में अंदर ही रहते हैं। लोगों में अबतक उस घटना का खौफ बना हुआ है।
महेश ने बताया कि मैं खुद अपनी दुकान 3-4 घंटे के लिए ही खोलता हूं। अब टेलरिंग में दम नहीं, इसलिए मैंने लॉ शुरू कर दिया है। लॉ की पढ़ाई कर कुछ नया सोचूंगा। पहले हम 9-10 बजे तक दुकान पर रहते थे, अब तो 5-6 बजे ही घर चले जाते हैं। घरवालों के फोन आने लगते हैं, कई बार तो घर वाले दुकान जाने से ही मना कर देते हैं। उन्हें समझा बुझाकर आना पड़ता है।”
इनसे बात कर मैं आगे बढ़ा तो एक घर दिखा, जैसा महेश ने बताया था, वैसा ही घर के बाहर ताला लटका था। मगर घर के अंदर लोगों की आवाजें आ रही थीं। नजदीक ही एक दुकान के आगे बड़ा सा पोस्टर लगा मिला। लिखा था- ये दुकान आगे शिफ्ट हो गई है। पोस्टर पर उस दुकान का नया पता भी लिखा था। हमें मालदास स्ट्रीट में सिर्फ इन दो दुकानों को छोड़ सभी पर ताले लटके मिले।
थोड़ा सा आगे बढ़ने पर दूसरी खुली दुकान दिखी। वहां पर दुकानदार अनिल (बदला हुआ नाम) मिले। किसी ग्राहक का पेंट-शर्ट का ऑर्डर आया था। कपड़ा काटते हुए बोले कि ‘इस इलाके में अब धंधा नहीं रहा। पहले से दुकानों का किराया ज्यादा है, बाजार में मंदी का माहौल है, ऊपर से इस घटना ने लोगों को डरा दिया। माहौल के बारे में पूछा तो कहने लगे अब समय बीत गया है। उस घटना को क्यों बार-बार याद करना।”
व्यापार आधा हो गया, बाहर के ग्राहक अब नहीं आते
मालदास स्ट्रीट में थोड़ा आगे बढ़ते हैं तो यहां कपड़ों की एक पुरानी और प्रतिष्ठित दुकान दिखी। यहां मौजूद दिनेश दलाल कैमरे पर बात करने के लिए राजी हुए। 1996 से इनकी दुकान इसी मार्केट में है। कन्हैयालाल की दुकान से लगभग 150 मीटर की दूरी पर दिनेश दलाल 27 साल से अपनी दुकान चला रहे हैं।
उनसे मार्केट के हाल जानने चाहे तो कहने लगे “बदलाव बहुत ज्यादा हुआ है, मार्केट बहुत ठंडा है। पहले से व्यापार कम हुआ है, ग्राहकों का आना-जाना कम है, बाजार में खौफ है। उस घटना के बाद से मालदास स्ट्रीट में कई दुकानें बंद हो गई हैं। कुछ लोग मंदी के कारण काम छोड़कर चले गए। एक दो टेलर शॉप ही खुलती हैं।”
कभी-कभी तो बोनी भी नहीं होती, पूरा दिन बैठे रहते हैं
मालदास स्ट्रीट के बाजार के बारे में बात करते हुए वे कहते हैं कि “पहले डूंगरपुर, सागवाड़ा, बांसवाड़ा, केसरियाज जी वगैरह से सारे ग्राहक आते थे। आजकल उनके मन में भय पैदा हो गया। इसका असर ये है कि कई बार तो बोनी ही नहीं होती। कुल बिजनेस 40 से 50 प्रतिशत कम हो गया है। कभी मालदास स्ट्रीट की एक इमेज हुआ करती थी। इस तालिबानी तरीके से हुए मर्डर से इमेज बहुत डाउन हुई है। पास ही मुस्लिम बोहरा समाज का मोहल्ला है। यहां छोटे-मोटे ब्याह शादी के कार्यक्रम हुआ करते थे, तो हर व्यक्ति यहां खरीदारी करने आता था। अब ऐसा नहीं है।
व्यापार के अलावा इस इलाके के माहौल के बारे में उनसे जानना चाहा तो कहने लगे “इलाके का माहौल तो शांत है। यहां गुंडागर्दी जैसा कोई माहौल नहीं है। लोग इकट्ठा नहीं होते हैं, मगर पीड़ा इस बात की है कि बाजार में रौनक नहीं हैं। ग्राहक आएगा-जाएगा तभी तो बाजार की रौनक बढ़ेगी। हम पूरे दिन बैठे रहते हैं। ग्राहक आता ही नहीं।
बाहर से जो कस्टमर आता था वो बंद हो गया
इनसे बात करके थोड़ी दूर निकले तो एक कॉस्मेटिक शॉप थी। दुकान के मालिक भरत जैन भी शुरुआत में कैमरे पर बोलने से हिचक रहे थे मगर कुछ देर बाद राजी हो गए। बात शुरू की तो बोले “यहां लोग तो भाईचारे से रह रहे हैं, मगर 20 से 30 प्रतिशत मार्केट डाउन हो गया है।
मार्केट में थोड़ी कमी हो गई है। भरत जैन के मुताबिक इसके पीछे कोई गलत घटना जैसा कुछ नहीं है। मगर व्यापार पर असर जरूर पड़ा है। बाहर के कस्टमर आना कम हो गए हैं। ये कपड़ा बाजार है, गांवों से भी लोग आया करते थे। जैन ने उम्मीद जताई कि समय के साथ मार्केट बेहतर होगा। लेकिन कुछ वक्त लगेगा।
आतंक, हत्या, प्रेम, भाईचारा उदयपुर ने सब एकसाथ देखा
कन्हैयालाल की हत्या के बाद जहां लग रहा था कि उदयपुर शायद दंगाों की भेंट चढ़ जाएगा। इस घटना से पहले जोधपुर, करौली में दंगे हो चुके थे। मगर उदयपुर ने दुनिया को अपना वही चेहरा दिखाया जिसके लिए वो जाना जाता रहा है। 28 जून को यहां कन्हैलायालाल की हत्या हुई। इसके ठीक 3 दिन बाद 1 जुलाई को राजस्थान की सबसे बड़ी जगन्नाथ यात्रा उदयपुर में निकाली गई। इस यात्रा का रूट कई मुस्लिम मोहल्लों से होकर गुजरता है। पुलिस-प्रशासन और एजेंसियों को डर था कि कहीं यात्रा में अनहोनी ना हो जाए। मगर ऐसा नहीं हुआ। यात्रा जब मुस्लिम मोहल्लों से गुजरी तो मुसलमानों ने फूल बरसाए।
मोहर्रम के दौरान ताजिए में लगी आग तो हिंदुओं ने बुझाई
इसके लगभग एक महीने बाद मोहर्रम आया। हालात ठीक उलट थे। मुस्लिमों के ताजिये हिंदू कॉलोनियों से गुजरने थे। प्रशासन ने पूरा बंदोबस्त किया था। उम्मीद थी कि अगर जगन्नाथ यात्रा सही से निकल गई तो ताजिए भी निकल जाएंगे। मगर जो हुआ उसकी उम्मीद शायद ही किसी ने की हो। कन्हैयालाल की दुकान से लगभग 500 मीटर दूर एक ताजिए में आग लग गई। ये आग अगर भड़कती तो नुकसान हो सकता था, मगर घरों की छतों से बाल्टियां भर-भरकर पानी डाल जिन्होंने इस आग को बुझाया वो हिंदू थे।
इतना ही नहीं आग से जब ताजिए का कपड़ा जल गया तो एक हिंदू महिला ने अपनी नई की नई साड़ी उस ताजिए के लिए दे दी। मुस्लिम समुदाय ने उस साड़ी काे कपड़ा बनाकर ताजिए को ढका। दुनियाभर को हिला देने वाली आतंक की घटना का गवाह बनने के एक महीने के भीतर इस घटना से उदयपुर ने एक बार फिर दुनियाभर में खुद को खूबसूरती और मोहब्बत की मिसाल के रूप में स्थापित कर दिया।
थम गया था पूरा राजस्थान, सप्ताह भर बंद रहा था इंटरनेट
28 जून 2022 को कन्हैयालाल हत्याकांड के बाद पूरा देश दहल गया था। घटना हुए कुछ घंटे ही हुए थे और पूरे राजस्थान में इंटरनेट बंद हो गया था। तीन दिन तक राजस्थान और फिर एक सप्ताह तक उदयपुर में इंटरनेट बंद रहा। काफी समय तक उदयपुर में खौफ का माहौल था। लगातार उदयपुर में एनआईए, एटीएस, एसटीएफ सहित तमाम एजेंसियों का डेरा डाला हुआ था। इस वजह से मालदास स्ट्रीट में लम्बे समय तक एजेंसियां जांच और ट्रायल के लिए आती थी। इसका असर भी उस इलाके के व्यापार पर देखने को मिला था।
दुकान पर पड़ोसी ने ही की रैकी, नाप लेने के बहाने की थी हत्या
कन्हैयालाल की दुकान के पास ही नाजिम की भी शॉप थी। इस घटनाक्रम के दौरान कन्हैया के लगातार दुकान पर आने और जाने का समय पड़ोसी नाजिम ने ही ट्रैक किया था। कन्हैया का परिवार बताता है कि घटनाक्रम से पहले ही कन्हैयालाल को धमकियों भरे फोन आ रहे थे। कन्हैयालाल ने इसकी शिकायत पुलिस को की थी। मगर पुलिस ने इसे गंभीरता से नहीं लिया। जबकि पुलिस का कहना था कि इस मामले में दोनों पक्षों में सुलह करवा दी गई थी।
सप्ताह भर से ज्यादा दुकान बंद थी, खोलते ही हो गई थी हत्या
कन्हैयालाल की पत्नी बताती हैं कि इस घटनाक्रम के बाद कन्हैयालाल को एक रात जेल में भी रखा था। इसके बाद धमकियों के चलते कन्हैयालाल ने सप्ताह भर से ज्यादा समय तक अपनी दुकान बंद रखी थी। इस दौरान कन्हैयालाल घर में ही थे। इसके कई दिनों बाद कन्हैयालाल ने दुकान खोली थी। मगर दुकान खोलने के दूसरे दिन ही कन्हैयालाल की हत्या हो गई थी।
इस सीरीज का पहला पार्ट यहां पढ़ें
1. उदयपुर फाइल्स फिल्म में दिखेगा कन्हैयालाल हत्याकांड?:रिश्तेदारों ने घर आना छोड़ा, खौफ में परिवार, बेटों को आने में देर हो जाए तो कांप जाती है मां
सर तन से जुदा…एक साल पहले तक इन 4 शब्दों का राजस्थान से कोई वास्ता नहीं था, लेकिन इसके बाद ये शब्द हमारे प्रदेश के साथ जुड़ गए एक बदनुमा दाग की तरह। GOOGLE पर भी ये चार शब्द सर्च करेंगे तो सर्च रिजल्ट में होगा राजस्थान, उदयपुर, उदयपुर की मालदास स्ट्रीट...(CLICK कर पूरा पढ़ें)
तीसरे पार्ट में पढ़ें, कैसे हत्यारों का परिवार कैसी सजा भुगत रहा?
स्पेशल सीरीज के तीसरे पार्ट में मंगलवार को देखिए कैसे कन्हैयालाल के हत्यारों की सजा पूरा परिवार भुगत रहा है? मां-बाप की जुबानी बताएंगे कैसे वे घुट-घुट कर जीने को मजबूर हैं?